Venerabilibus dominis Dei gratia Lingonensi et Eduensi episcopis omnibusque archidiaconis, decanis, presbiteris, earumdem ecclesiarum R. divina miseratione Cabilonensis episcopus et G. eiusdem ecclesie archidiaconus salutem in vero salutari. Notum facimus dilectioni vestre quod pluries citavimus abbatem et conventum Flaviniacenses et sepe peremptorie super causa decimarum que vertebatur inter ipsos et abbatem et fratres Quinciaci a summo pontifice nobis commissa sed numquam per se vel per sufficientem responsalem dictus abbas et conventus Flavianenses volrerunt aliquatenus coram nobis apparere quod in contemptum domini pape satis notum est redundare. Nos itaque secundum formam remissionis volentes procedere denunciavimus eos sententiam excomunicationi incurrisse sicut ex predictorum fratrum privilegiis a romana sede obtentis cognovimus si ab ipsis decimas exigere vel extorquere presumerent et donec de illatis dampnis et iniuriis eisdem satisfacerent. Quod si in aliquo predictorum decento [?] dictus abbas et conventus Flaviniacenses presumpserint memoratis fratribus Quinciaci aliquando molestiam inferre auctoritate apostolica vobis precipimus quatinus eos excomunicatos publice denuncietis et eandem sententiam inviolabiliter observetis et observari faciatis. Actum anno Domini Mo CCo tercio.